

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՇԻՆՈՒԹՅԱՆ, ՏԵԽՆԻԿԱԿԱՆ ԵՎ ՀՐԴԵՀԱՅԻՆ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ**

**ՂԵԿԱՎԱՐ**

**Ո Ր Ո Շ ՈՒ Մ N ՏԾ/Հ/946-2022-Ա/06**

**ՀՀ, Լոռու մարզ, Աքորի համայնք, Սանահին կայարան, Շահումյան փողոցում «ՁՈՐԱԳԱԶ» ՍՊ ընկերության կողմից շահագործվող գազալցակայանի աշխատանքները դադարեցնելու մասին**

**ք․ Երևան «29» սեպտեմբերի 2022թ․**

Ես` Հայաստանի Հանրապետության քաղաքաշինության, տեխնիկական և հրդեհային անվտանգության տեսչական մարմնի (այսուհետ նաև՝ Տեսչական մարմին) ղեկավարի պարտականությունները ժամանակավոր կատարող Արազ Պապիկյանս, ուսումնասիրելով Տեսչական մարմնի Լոռու տարածքային բաժնի մասնագետների կողմից 17․08․2022թ․ կազմված թիվ ՏԾ/Հ/946-2022-19 վերստուգման ակտը և վարչական վարույթի նյութերը՝

**ՊԱՐԶԵՑԻ**

Տեսչական մարմնի ղեկավարի 2022 թվականի հուլիսի 18-ի N ՏԾ/Հ/946-2022-Ա հանձնարարագրի հիման վրա 2022 թվականի հուլիսի 25-ին վերստուգում է իրականացվել ՀՀ, Լոռու մարզ, Աքորի համայնք, Սանահին կայարան, Շահումյան փողոց հասցեում «ՁՈՐԱԳԱԶ» ՍՊ ընկերության (այսուհետ նաև՝ Ընկերություն, ՀՎՀՀ՝ 06608931) կողմից շահագործվող ավտոգազալիցքավորման ճնշակայանում (այսուհետ նաև՝ ԱԳԼՃԿ)՝ Տեսչական մարմնի ղեկավարի 01․10․2021թ․ թիվ Հ/1556-2021-Ա հանձնարարագրի հիման վրա ՀՀ կառավարության 2019 թվականի օգոստոսի 8-ի N 1025-Ն որոշման թիվ 16 հավելվածներով նախատեսված ստուգաթերթերով 2021 թվականի հոկտեմբերի 22-ին իրականացված վերստուգման արդյունքում 12․11․2021թ․ տրված թիվ Հ/1556-2021-Ա կարգադրագրի պահանջների կատարման վերաբերյալ։

Վերստուգման արդյունքում 17․08․2022թ․ կազմվել է թիվ ՏԾ/Հ/946-2022-19 վերստուգման ակտը, համաձայն որի՝ 12․11․2021թ․ տրված թիվ Հ/1556-2021-Ա կարգադրագրի պահանջները չեն կատարվել, մասնավորապես․

1․ Ռեզերվուարը չունի չհրկիզվող նյութից պատրաստված ցանկապատ (հիմք՝ ՀՀ կառավարության 2005թ․ դեկտեմբերի 22-ի թիվ 2399-Ն որոշում՝ «Անվտանգության կանոնները գազի տնտեսությունում» տեխնիկական կանոնակարգը հաստատելու մասին, կետ 15),

2․ Գազի վթարային արտանետման խողովակաշարի նվազագույն բարձրությունը իր տեղակայման հարթակից պակաս է 3 մետրից (հիմք՝ Շինարարական նորմերի ձեռնարկ (այսուհետ՝ ՇՆՁ) IV-12․101-04, կետ 10․6․8),

3․ Գազալցակայանի տարածքում տեղակայված շինությունները սարքավորված չեն հրդեհի ազդանշանման ինքնաշխատ համակարգ (հիմք՝ ՀՀ տարածքային կառավարման և արտակարգ իրավիճակների նախարարի 2015թ․ հունիսի 18-ի թիվ 595-Ն հրաման` Հրդեհային անվտանգության կանոններ (այսուհետ՝ ՀԱԿ), գլոիխ 7, կետ 81),

4․ ԱԳԼՃԿ-ի տարածքում իրեն պատկանող շինությունների միջև նորմերով պահանջվող նվազագույն միջտարածությունները պահպանված չեն․

* Կուտակիչների և կոմպրեսորային տեղամասի միջև պահանջվող նվազագույն 10մ հեռավորությունը պահպանված չէ։
* Ավտոմեքենաների լցավորման սյունակի և միջպետական նշանակության ավտոճանապարհի միջև պահանջվող նվազագույն 30մ հեռավորությունը պահպանված չէ (հիմք՝ ՀՀ քաղաքաշինության նախարարի 2004 թվականի մարտի 26-ի ՀՀՇՆ IV-12․03․01-04 «գազաբաշխիչ համակարգեր» շինարարական նորմերը հաստատելու մասին թիվ 29-Ն հրամանի (այսուհետ՝ ՀՀՇՆ IV-12․03․01-04) կետ 9․2․1, աղյուսակ 10-ի կետ 2),

5․ Պայթունավտանգ շինությունում՝ կոմպրեսորային տեղամասում տեղադրված չէ գազի վտանգավոր կոնցենտրացիայի ազդանշանման սարք (հիմք՝ ՇՆՁ IV-12․101-04, կետ 10․7․26),

6․ ԱԳԼՃԿ-ն արտաքին հրդեհաշիջման համար ապահովված չէ տարողություններից 40մ-ից ոչ պակասհեռավորության վրա գտնվող և ոճ պակաս 2 հրշեջ հիդրանտների կամ ոչ պակաս 100մ3 տարողությամբ հակահրդեհային ջրավազանի միջոցով (ՀՀՇՆ 30-01-2014, գլուխ 16, կետ 314),

7․ Հակահրդեհային ջրամատակարարման աղբյուրներին (բացակայում են) հրշեջ փրկարարական ուժերի և միջոցների մոտեցումը ստուգվողի կողմից փակված է (ՀՀՇՆ 21-01-2014, կետ 148)։

Վերստուգման արդյունքում Տեսչական մարմնի Լոռու տարածքային բաժնի պետի կողմից զեկուցագիր է ներկայացվել Տեսչական մարմնի ղեկավարին, որի համաձայն Ընկերության կողմից ՀՀ, Լոռու մարզ, Աքորի համայնք, Սանահին կայարան, Շահումյան փողոցում շահագործվող ԱԳԼՃԿ-ում երկրորդ անգամ է վերստուգում իրականացվել, սակայն ի սկզբանե հայտնաբերված խախտումները չեն վերացվել, այսինքն՝ չեն կատարվել հրդեհային անվտանգության բնագավառում հայտնաբերված խախտումների վերացման վերաբերյալ տրված կարգադրագրերի պահանջնեը։

«Հրդեհային անվտանգության մասին» ՀՀ օրենքի 20-րդ հոդվածի «ը» կետի համաձայն՝ վերահսկողություն իրականացնող լիազոր մարմինը իրավունք ունի ամբողջովին կամ մասնակիորեն դադարեցնել կազմակերպությունների, արտադրական տեղամասերի, առանձին ագրեգատների աշխատանքը, շենքերի, շինությունների շինարարության, վերակառուցման, վերականգնման, ուժեղացման, արդիականացման աշխատանքները, ինչպես նաև շենքերի և շինությունների շահագործումը հրդեհային անվտանգության նորմատիվ փաստաթղթերի պահանջների այն խախտումների դեպքում, որոնք անմիջականորեն և ուղղակի սպառնալիք են ստեղծում հրդեհների առաջացման և մարդկանց անվտանգության համար։

Այսպիսով, վարչական վարույթում առկա նյութերի ուսումնասիրմամբ պարզվել է, որ ՀՀ, Լոռու մարզ, Աքորի համայնք, Սանահին կայարան, Շահումյան փողոցում «ՁՈՐԱԳԱԶ» ՍՊ ընկերության կողմից շահագործվող ԱԳԼՃԿ-ում իրականացված ստուգման և վերստուգումների ընթացքում հայտնաբերված հրդեհային անվտանգության բնագավառի խախտումների վերացման համար վերջինիս տրված կարգադրագրերի պահանջները Ընկերության կողմից ամբողջությամբ չեն կատարվել, խախտումները չեն վերացվել։ Արդյունքում, նման խախտումներով Ընկերության հետագա աշխատանքները կարող են անմիջական և ուղղակի սպառնալիք ստեղծել մարդկանց անվտանգության համար։

**«Վարչարարության հիմունքների և վարչական վարույթի մասին» ՀՀ օրենքի 42-րդ հոդվածի 1-ին մասի համաձայն`** վարչական մարմինը վարչական վարույթում որպես ապացույց գնահատում է գործում առկա բացատրությունները, ցուցմունքները, փորձագիտական եզրակացությունները, փաստաթղթերը, նյութերը, իրերը, ինչպես նաև այն հանգամանքները, որոնք իր հայեցողությամբ այդ մարմինը պիտանի և անհրաժեշտ է համարում գործի փաստական հանգամանքների բացահայտման և գնահատման համար:

**Նույն օրենքի 20-րդ հոդվածի 5-րդ մասի համաձայն՝** անմիջական սպառնացող վտանգը կանխելու կամ արդեն իսկ առաջացած վտանգի հետևանքները վերացնելու, ինչպես նաև օրենքով նախատեսված այլ դեպքերում վարչական վարույթը կարող է սահմանափակվել միայն եզրափակիչ փուլով:

**«Վարչարարության հիմունքների և վարչական վարույթի մասին» օրենքի 38-րդ հոդվածի 3-րդ մասի «ա» կետի համաձայն**՝ լսումներ չեն անցկացվում, եթե անհրաժեշտություն է առաջանում անհապաղ ընդունելու վարչական ակտ, քանի որ հապաղումը կարող է հանգեցնել հանրության համար որևէ վտանգի առաջացման։

Վերոգրյալի հիման վրա և ղեկավարվելով «Հրդեհային անվտանգության մասին» ՀՀ օրենքի 20-րդ հոդվածի 3-րդ մասի «ը» կետով՝

**ՈՐՈՇԵՑԻ**

1․ Դադարեցնել «ՁՈՐԱԳԱԶ» ՍՊ ընկերության կողմից ՀՀ, Լոռու մարզ, Աքորի համայնք, Սանահին կայարան, Շահումյան փողոցում շահագործվող ավտոգազալիցքավորման ճնշակայանի հետագա շահագործումը։

2․ Որոշման ստացման պահից սկսած՝ 2 (երկու) օրվա ընթացքում ամբողջությամբ դատարկել և չեզոքացնել պահեստարաններում առկա վառելիքը։

**Ծանոթություն․**

Սույն որոշումը կարող է բողոքարկվել այն սահմանված կարգով հանձնելու (հանձնված համարվելու) օրվանից հետո՝ երկու ամսվա ընթացքում վերադաս մարմնին՝ Տեսչական մարմին, կամ ՀՀ վարչական դատարան։

«Վարչարարության հիմունքների և վարչական վարույթի մասին» Հայաստանի Հանրապետության օրենքի 74-րդ հոդվածի 1-ին մասի «բ» կետի համաձայն՝ վարչական բողոք բերելը չի կասեցնում վարչական ակտի կատարումը։

|  |  |  |
| --- | --- | --- |
|  |  | **ԱՐԱԶ ՊԱՊԻԿՅԱՆ**  **(պարտականությունները**  **կատարող)** |